Nóg ŉ geraamte aan Weskus-strand ontdekDit is presies ŉ jaar gelede wat ŉ geraamte op dieselfde strand gevind is. (Foto: Alida Buckle) ŉ Tweede geraamte is op die strand by Saldanhabaai ontdek, net ŉ jaar nadat stappers in Januarie verlede jaar op ŉ ou seevaarder se geraamte afgekom het. Die polisie het inwoners wat Saterdag op die strand wou gaan stap, voorgekeer, aangesien hulle besig was om die plek waar die menslike beendere gevind is, af te sper. Volgens kaptein Tania Hellfrich, polisiewoordvoerder, is nog bitter min inligting oor die beendere bekend, maar dit word vermoed dat dit ook ou beendere is, soos dié van die 2021-geraamte. Dié behoort na raming aan ŉ seevaarder wat sowat 100 tot 200 jaar gelede geleef het. By dié beendere is sewe ivoorknope en ŉ metaalknoop gevind. Volgens Hellfrich sal die Suid-Afrikaanse Erfenishulpbronagentskap (SAHRA) se forensiese verslag aandui wat die oorsaak van dood was. SAHRA sal die beendere na verwagting Dinsdag kom verwyder. Intussen bly dit onder polisiebewaking.